b'\n_START_ARTICLE_\nBlue Origin\n_START_SECTION_\nLaukaisuhistoria\n_START_PARAGRAPH_\nEnsimm\xc3\xa4inen koelento 29. huhtikuuta 2015 oli l\xc3\xa4hes onnistunut. Kapseli nousi 93,6\xc2\xa0km:n korkeuteen ja laskeutui laskuvarjon varassa, kuten oli suunniteltu. Mutta raketti, joka oli tarkoitus saada laskeutumaan rakettimoottorinsa avulla, ei laskeutunut onnistuneesti. Syyksi t\xc3\xa4lle arvioitiin hydrauliikkaj\xc3\xa4rjestelm\xc3\xa4n paineiden menetys. Lennolla saavutettiin suurimmillaan mach 3:n nopeus._NEWLINE_23. marraskuuta 2015 toinen koelento onnistui. Kapseli palasi laskuvarjolla onnistuneesti ja lis\xc3\xa4ksi raketin laskeutuminen onnistui my\xc3\xb6s. Rakettivaihe nousi 100,5\xc2\xa0km:n korkeuteen ja laskeutui sitten omille jaloilleen maahan rakettimoottorinsa avulla. Kyseess\xc3\xa4 oli ensimm\xc3\xa4inen pehme\xc3\xa4 rakettivaiheen laskeutuminen avaruudesta omia moottoreita k\xc3\xa4ytt\xc3\xa4en ja pystyyn maahan laskeutuen. Avaruuden rajana pidet\xc3\xa4\xc3\xa4n 100\xc2\xa0km eli raketti ylitti sen juuri ja juuri._NEWLINE_22. tammikuuta 2016 Blue Origin toisti samalla raketilla vastaavan n. 100\xc2\xa0km:n korkuisen lennon kuin 23. marraskuuta 2015. Eli kyseess\xc3\xa4 oli ensimm\xc3\xa4inen kerta, kun samalla raketilla toistettiin edell\xc3\xa4 mainitun kaltainen lento._NEWLINE_Lokakuussa 2016 Blue Origin testasi onnistuneesti New Shepardin laukaisustapakenemisj\xc3\xa4rjestelm\xc3\xa4\xc3\xa4 (launch escape system).\n_START_SECTION_\nTuotteet\n_START_PARAGRAPH_\nNew Shepard on uudelleenk\xc3\xa4ytett\xc3\xa4v\xc3\xa4 avaruusalus, joka on tarkoitettu alikiertoradan laukaisuihin. Siihen kuuluu kantoraketti ja kapseli. Kantoraketti laukaistaan pystyst\xc3\xa4, ja se laskeutuu pystyss\xc3\xa4 rakettimoottorinsa avulla. Kantoraketilla laukaistava kapseli on paineistettu ja suunniteltu kuudelle hengelle._NEWLINE_BE-3-rakettimoottori k\xc3\xa4ytt\xc3\xa4\xc3\xa4 nestevety\xc3\xa4 ja nestehappea ajoaineena ja sen ty\xc3\xb6nt\xc3\xb6voima on 490 kilonewtonia. Sit\xc3\xa4 k\xc3\xa4ytet\xc3\xa4\xc3\xa4n New Shepardissa._NEWLINE_Kehitteill\xc3\xa4 olevaa nestemetaania ja nestehappea ajoaineena k\xc3\xa4ytt\xc3\xa4v\xc3\xa4\xc3\xa4 BE-4-rakettimoottoria on tarkoitus k\xc3\xa4ytt\xc3\xa4\xc3\xa4 Blue Originin kiertoradalle laukaisevassa raketissa. Moottorin testaus on tarkoitus aloittaa 2016. Lis\xc3\xa4ksi sit\xc3\xa4 on tarkoitus k\xc3\xa4ytt\xc3\xa4\xc3\xa4 ainakin United Launch Alliancen kehitteill\xc3\xa4 olevassa Vulcan-raketissa. Moottorin suunniteltu ty\xc3\xb6nt\xc3\xb6voima on 2\xc2\xa0400 kilonewtonia._NEWLINE_Blue Origin on nimennyt aluksiaan astronauttien mukaan. New Shepard on kunnianosoitus\xc2\xa0Alan Shepardille, ensimm\xc3\xa4iselle amerikkalaiselle avaruudessa mutta ei kiertoradalla, ja New Glenn taas John Glennille, joka oli amerikkalaisista ensimm\xc3\xa4isen\xc3\xa4 kiertoradalla Maan ymp\xc3\xa4ri.\n_START_SECTION_\nNew Glenn\n_START_PARAGRAPH_\nNew Glenn on suunnitteilla oleva raskas kantoraketti. Ensimm\xc3\xa4inen vaihe on uudelleenk\xc3\xa4ytett\xc3\xa4v\xc3\xa4. Siin\xc3\xa4 on seitsem\xc3\xa4n BE-4-moottoria, jotka k\xc3\xa4ytt\xc3\xa4v\xc3\xa4t ajoaineena metaania ja nestehappea. Ty\xc3\xb6nt\xc3\xb6voimaa\xc2\xa0New Glenniss\xc3\xa4 on l\xc3\xa4hes 17 miljoonaa Newtonia, eli 17\xc2\xa0000\xc2\xa0kN._NEWLINE_Ensimm\xc3\xa4isen vaiheen p\xc3\xa4\xc3\xa4ll\xc3\xa4 olisi lennosta riippuen joko yksi tai kaksi vaihetta lis\xc3\xa4\xc3\xa4. Kaksivaiheinen versio olisi 82 metri\xc3\xa4 ja kolmivaiheinen 95 metri\xc3\xa4 korkea._NEWLINE_Rakettia on tarkoitus laukaista Kennedy Space Center Launch Complex 36:lta._NEWLINE_BE-4 moottori on l\xc3\xa4p\xc3\xa4issyt k\xc3\xa4ytt\xc3\xb6testin lokakuussa 2017.'